b"\n_START_ARTICLE_\nRub al Khali\n_START_PARAGRAPH_\nRub' al Khali (arabisk: \xd8\xa7\xd9\x84\xd8\xb1\xd8\xa8\xd8\xb9 \xd8\xa7\xd9\x84\xd8\xae\xd8\xa7\xd9\x84\xd9\x8a, ar-Rub\xca\xbf al-\xe1\xb8\xaa\xc4\x81l\xc4\xab), arabisk for den tomme fjerdedel, er en av de st\xc3\xb8rste sand\xc3\xb8rkener i verden, og omfatter store deler av den s\xc3\xb8rligste delen av Den arabiske halv\xc3\xb8y, herunder det s\xc3\xb8rlige Saudi-Arabia og omr\xc3\xa5der av Oman, De forente arabiske emirater og Jemen; \xc3\xb8rkenen ligger s\xc3\xb8r\xc3\xb8st i Den arabiske \xc3\xb8rken._NEWLINE_\xc3\x98rkenen er den st\xc3\xb8rste sammenhengende sand\xc3\xb8rkenen i verden.\n_START_SECTION_\nGeografi\n_START_PARAGRAPH_\nRub' al Khali dekker rundt 650\xc2\xa0000 km\xc2\xb2 (beliggende mellom 44\xc2\xb030\xe2\x80\xb2\xe2\x80\x9356\xc2\xb030\xe2\x80\xb2\xc3\x98 og 16\xc2\xb030\xe2\x80\xb2\xe2\x80\x9323\xc2\xb000\xe2\x80\xb2N), et omr\xc3\xa5de st\xc3\xb8rre enn Nederland, Belgia og Frankrike til sammen. Det er et av de mest ugjestmilde steder p\xc3\xa5 jorden, og fullstendig ubeboelig._NEWLINE_\xc3\x98rkenen har \xc3\xb8kt i st\xc3\xb8rrelse opp gjennom historien.  F\xc3\xb8r for\xc3\xb8rkningen gjorde karavanerutene som f\xc3\xb8rte over Rub' al Khali s\xc3\xa5 vanskelige, s\xc3\xa5 krysset karavaner med r\xc3\xb8kelse strekninger som n\xc3\xa5 er praktisk talt upasserbar \xc3\xb8demark, frem til rundt \xc3\xa5r 300. Den tapte byen Iram (eller Ubar), for eksempel, var avhengig av denne handelen. I nyere tid var stammefolk \xc3\xa5 finne i enkelte deler av \xc3\xb8rkenen, med den st\xc3\xb8rste befolkningen i Najran-regionen. Noen f\xc3\xa5 veier gikk fra disse bosetningene til vannressurs- og oljeproduksjonssentre._NEWLINE_Geologisk er Rub' al Khali et av de mest oljerike stedene i verden; enorme oljereserver er oppdaget under sandhaugene. Sjejbafeltet, som ligger midt i \xc3\xb8rkenen, er en av de st\xc3\xb8rste produsentene av arabisk lettolje. Ghawarfeltet, verdens st\xc3\xb8rste oljefelt, strekker seg ogs\xc3\xa5 s\xc3\xb8rover mot de nordligste delene av sand\xc3\xb8rkenen.\n_START_SECTION_\nUtforskning\n_START_PARAGRAPH_\nRub' al Khali, som er 1000 kilometer lang og 500 kilometer bred, var uutforsket inntil relativt nylig. Selv beduiner beveger seg bare rundt kanten av \xc3\xb8rkenen. Likevel finnes det turselskaper som tilbyr GPS-utstyrte ekskursjoner inn i \xc3\xb8rkenen. De f\xc3\xb8rste dokumenterte reisene av folk fra Vesten var de som ble foretatt av Bertram Thomas i 1931 og St. John Philby i 1932. Mellom 1946 og 1950 krysset Wilfred Thesiger omr\xc3\xa5det flere ganger og kartla store deler av Rub' al Khali og fjellene i Oman.\n_START_SECTION_\nKlima og Vegetasjon\n_START_PARAGRAPH_\nMed sommertemperaturer opp mot 55 \xc2\xb0C midt p\xc3\xa5 dagen, og sanddyner h\xc3\xb8yere enn Eiffelt\xc3\xa5rnet \xe2\x80\x93 over 330 meter \xe2\x80\x93 s\xc3\xa5 er denne \xc3\xb8rkenen kanskje det mest avskrekkende naturmilj\xc3\xb8et p\xc3\xa5 jorden. Men her, som overalt ellers, finnes ogs\xc3\xa5 liv.  Edderkopper, gnagere og planteliv finnes over hele Rub' al Khali. Som \xc3\xb8koregion regnes den inn under Den arabiske \xc3\xb8rken._NEWLINE_Et vitenskapelig team best\xc3\xa5ende av 89 milj\xc3\xb8forskere, geologer og andre vitenskapsfolk fra Saudi-Arabia og eksperter fra utlandet, startet 25. februar 2006 en st\xc3\xb8rre unders\xc3\xb8kesle i Rub' al Khali. Diverse typer fossiliserte skapninger og meteorstein ble funnet blant de solsvidde sanddynene. Ekspedisjonen f\xc3\xb8rte ogs\xc3\xa5 til oppdagelsen av 31 nye plantearter og plantevarianter, samt 24 fuglearter som holder til i \xc3\xb8rkenen. Dette fascinerte forskerne, med hensyn til hvordan de kunne overleve under de barske forholdene i Rub al Khali. Disse funnene gjorde at geologene ga omr\xc3\xa5det tilnavnet Rub al-Ghali, eller den verdifulle fjerdedel."